'n Eeu se passie vir Namibië, sy mense - Gebeure - Republikein
Monday, June 01st, 17:15:59
'n Eeu se passie vir Namibië, sy mense
Nie deur mislukkings ontmoedig
21 October 2019 | Gebeure
Hoofredaksie – Vandag, presies 'n honderd jaar gelede, was daar 'n advertensie in Republikein se susterkoerant Allgemeine Zeitung, wat die stigting van Ohlthaver & List in die hedendaagse Namibië aangekondig het.
'n Eeu later verskaf dié Namibiese gediversifiseerde reus werk aan meer as 6 200 mense in verskillende sektore en tel suksesverhale soos Namibia Breweries, Namibia Dairies, Hangana, Broll Namibia, Wernhil en O&L Leisure Hotels and Lodges onder die groep se maatskappye.
"Ons het dit als beleef – sukses en mislukkings, hoogte- én laagtepunte, vieringe en krisisse, álles. Maar die een ding wat ons nooit gedoen het nie was tou opgooi," het mnr. Sven Thieme, uitvoerende voorsitter van die O&L-groep, Woensdagaand tydens 'n glansdinee ter viering van die jongste mylpaal in Windhoek gesê.
Thieme het die O&L-leisels in 2002 by sy oupa, wyle mnr. Werner List, oorgeneem. List het in 1964 die bestuur by die medestigter van die groep, Carl List, oorgeneem.
Volgens Thieme lê O&L se wenresep in sy mense: Hul "go-getter"-houding, hul geloof in mekaar en hul toewyding aan die groep, hul families en gemeenskap en hul "pragtige land".
"Ons werknemers – ons kosbaarste bate – was nog altyd ons krag en die ruggraat van ons maatskappy," het hy gesê.
Die afgelope eeu het O&L met ywer en passie, doelgerig, as 'n eenheid en onverpoos sy teiken, "Creating a future, enhancing life", nagejaag.
Vir O&L lê nog baie verjaardae, baie suksesverhale en baie prestasies voor, het Thieme gesê. Diegene wat groot droom, bereik groot hoogtes.
"Kom ons stop onsself nie om te droom nie. Kom ons wees nie met minder tevrede nie. Kom ons beperk onsself nie tot die konvensionele nie en kom ons laat nie toe dat mislukkings ons ontmoedig nie," was Thieme se boodskap.
Veteraanbesighede in Namibië het O&L met sy verjaardag gelukgewens.
"As een van die oudste maatskappye in Namibië wat steeds vandag bestaan, wil ons by Wecke & Voigts die List-familie, bestuur en werknemers van die hele O&L-groep met sy 100ste verjaardag gelukwens," het me. Adriane Jandrell, 'n direkteur van Wecke & Voigts, gesê.
Dit is 'n groot prestasie vir almal en Wecke & Voigts wens O&L net die beste vir die volgende eeu toe. "Mag ons almal vir nog baie jare in pragtige Namibië floreer," het Jandrell gesê.
Mnr. Jesko Woermann, besturende direkteur van Woermann Brock, het O&L se eeu as 'n "fantastiese prestasie" beskryf.
"WB sal voortgaan en kragte met plaaslike maatskappye saamsnoer om 'n wonderlike toekoms vir Namibië te bou," het Woermann gesê.
"Van een leier aan 'n ander, baie geluk," was mnr. Ekkerd van Wyk, besturende direkteur van Pupkewitz Motors, se boodskap.
Pupkewitz Megabuild het ook geluk gesê.
"Ons wens julle voortgesette sukses met die viering van dié merkwaardige mylpaal."
Die Metje + Zeigler-groep se gelukwensinge het 'n boodskap van waardering vir hul sakeverhouding met O&L ingesluit.